NÁVRH
KOMUNIKÉ

Vláda SR na svojom zasadnutí dňa 7. novembra 2001 vzala na vedomie vyhodnotenie účasti delegácie SR na mimoriadnom zasadnutí Valného zhromaždenia OSN Habitat Istanbul+5 k celkovému prehľadu a vyhodnoteniu implementácie Agendy Habitat, ktoré sa konalo 6.-8. júna 2001 v New Yorku. 
Na zasadnutí predstavitelia jednotlivých krajín prijali Deklaráciu miest a ostatných ľudských sídiel v novom tisícročí, v ktorej sa opätovne prihlásili k záväzkom Agendy Habitat prijatej v Istanbule v roku 1996, menovite k zabezpečeniu primeraného bývania pre všetkých a trvalo udržateľného rozvoja ľudských sídiel. Podporili aj úlohu Centra pre ľudské sídla a zdôraznili potrebu medzinárodnej spolupráce a výmeny skúseností. 
Vláda SR potvrdzuje záväzky prijaté v rámci globálneho a národného akčného plánu Agendy Habitat k rozvoju osídlenia a bývania ako aj nové záväzky, vyplývajúce z deklarácie prijatej na mimoriadnom zasadnutí Valného zhromaždenia OSN v New Yorku. Poveruje predsedu vlády predložiť správu o výsledkoch mimoriadneho zasadnutia Valného zhromaždenia OSN na rokovanie Národnej rady SR. Ďalej ukladá ministrovi životného prostredia v spolupráci s ministrom vnútra, ministerkou financií, ministrom práce, sociálnych vecí a rodiny, ministrom hospodárstva, ministrom pôdohospodárstva, ministrom výstavby a regionálneho rozvoja, ministrom pôšt a telekomunikácií, ministrom kultúry, ministrom zdravotníctva, ministrom obrany, predsedom úradu geodézie, kartografie a katastra SR a predsedom Štatistického úradu SR zabezpečiť aktualizáciu Národného akčného plánu rozvoja osídlenia a bývania v SR.